KOMISSION DELEGOITU ASETUS (EU) 2021/1972,

annettu 11 päivänä elokuuta 2021,

Euroopan meri-, kalatalous- ja vesiviljelyrahaston perustamisesta ja asetuksen (EU) 2017/1004 muuttamisesta annetun Euroopan parlamentin ja neuvoston asetuksen (EU) 2021/1139 täydentämisestä vahvistamalla toimijoille tiettyjen syrjäisimmiltä alueilta peräisin olevien kalastus- ja vesiviljelytuotteiden kalastuksessa, viljelyssä, jalostuksessa ja kaupan pitämisessä aiheutuneiden lisäkustannusten laskentaperusteet

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan meri-, kalatalous- ja vesiviljelyrahaston perustamisesta ja asetuksen (EU) 2017/1004 muuttamisesta 7 päivänä heinäkuuta 2021 annetun Euroopan parlamentin ja neuvoston asetuksen (EU) 2021/1139 (1) ja erityisesti sen 36 artiklan 6 kohdan,

sekä katsoo seuraavaa:

(1) Asetuksen (EU) 2021/1139 24 artiklan mukaan Euroopan meri-, kalatalous- ja vesiviljelyrahaston, jäljempänä ’EMKVR’, tukea voidaan myöntää perussopimuksen 349 artiklassa tarkoitetuilta unionin syrjäisimmiltä alueilta peräisin olevien tiettyjen kalastus- ja vesiviljelytuotteiden kalastuksesta, viljelystä, jalostuksesta ja kaupan pitämisestä toimijoille aiheutuvien lisäkustannusten korvaamiseen.

(2) Asetuksen (EU) 2021/1139 35 artiklan mukaan asianomaisen jäsenvaltion olisi kunkin syrjäisimmän alueen osalta kuvattava kyseisessä artiklassa tarkoitetussa toimintasuunnitelmassa lisäkustannusten korvaamisen laskentamenetelmä.

(3) Asetuksen (EU) 2021/1139 36 artiklan 6 kohdan nojalla komissiolle siirretään valta antaa delegoituja säädöksiä, joissa vahvistetaan kyseessä olevien alueiden erityisistä haitoista aiheutuvien lisäkustannusten laskentaperusteet.

(4) Yhdenmukaisen ja tasapuolisen kohtelun kohdistamiseksi kaikkiin kyseessä oleviin alueisiin sekä lisäkustannusten liiallisen korvaamisen välttämiseksi on tarpeen vahvistaa perusteet unionin syrjäisimpien alueiden erityisistä haitoista aiheutuvien lisäkustannusten laskemiseksi. Yhteisten laskentaperusteiden avulla on tarkoitus varmistaa, että lisäkustannukset lasketaan yhdenmukaisella tavalla kaikkien kyseessä olevien alueiden osalta.

(5) Jäsenvaltion tai unionin alueen mannerosan toimijoille aiheutuvat tuotteiden tai tuoteluokkien viitekustannukset, joiden perusteella lisäkustannukset lasketaan, olisi määritettävä erityisellä huolella liiallisten korvausten välttämiseksi.

(6) On tuotteita tai tuoteluokkia, joille ei ole olemassa vertailuperusteita tai mittayksikköjä kyseisen jäsenvaltion mannerosassa. Tällaisissa tapauksissa lisäkustannusten laskennan perustana käytettävä viitearvo olisi vahvistettava vertaamalla kustannuksia unionin mannerosan toimijoille vastaavien tuotteiden tai tuoteluokkien osalta aiheutuneisiin kustannuksiin.

(7) Syrjäisimpien alueiden erilaisten kaupan pitämisen edellytysten sekä saaliiden, kantojen ja markkinoiden kysynnän vaihtelujen vuoksi olisi jätettävä asianomaisten jäsenvaltioiden tehtäväksi määritellä korvauskelpoiset kalastus- ja vesiviljelytuotteet ja -tuoteluokat sekä niiden enimmäismäärät ja korvausmäärät jäsenvaltiokohtaisten kokonaismäärärahojen rajoissa.

(8) Jäsenvaltioiden olisi asetettava korvausmäärät sellaiselle tasolle, että voidaan korvata asianmukaisesti syrjäisimpien alueiden erityisistä haitoista aiheutuvat lisäkustannukset ja välttää liialliset korvaukset. Tätä tarkoitusta varten korvauksen määrässä olisi otettava huomioon myös kaikki muu lisäkustannusten määrään vaikuttava julkinen tuki, mukaan lukien perussopimuksen 108 artiklan 3 kohdan ja asetuksen (EU) 2021/1139 37 artiklan nojalla ilmoitettu valtiontuki.

(9) Lisäkustannusten esittämiseksi yhdenmukaisesti ne on ilmaistava käyttäen perustana tonneina ilmoitettua elopainoa, kuten määritellään noudattaen neuvoston asetusta (EY) N:o 1224/2009 (2) sekä komission täytäntöönpanoasetusta (EU) N:o 404/2011 (3), jossa vahvistetaan jalostusasteen koodit jalostetulle kalalle ja Euroopan unionin muuntokertoimet tuoreelle ja tuoresuolatulle kalalle varastoidun tai jalostetun kalan painon muuntamiseksi elopainoksi saaliiden seurantaa varten.

(10) Jotta tässä asetuksessa säädettyjä toimenpiteitä voitaisiin soveltaa ripeästi ja koska menoihin voidaan myöntää EMKVR:n tukea jo 1 päivästä tammikuuta 2021 Euroopan parlamentin ja neuvoston asetuksen (EU) 2021/1060 (4) 63 artiklan 2 kohdan mukaisesti, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä,

ON HYVÄKSYNYT TÄMÄN ASETUKSEN:

1 artikla Tässä asetuksessa vahvistetaan perusteet toimijoille asetuksen (EU) 2021/1060 63 artiklan 2 kohdassa määritettynä tukikelpoisuusaikana tiettyjen Euroopan unionin toiminnasta tehdyn sopimuksen 349 artiklan ensimmäisessä kohdassa tarkoitetuilta syrjäisimmiltä alueilta peräisin olevien kalastus- ja vesiviljelytuotteiden kalastuksessa, viljelyssä, jalostuksessa ja kaupan pitämisessä kyseisten syrjäisimpien alueiden erityisten haittojen vuoksi aiheutuneiden lisäkustannusten laskemiseksi.

2 artikla 1. Edellä 1 artiklassa tarkoitetut lisäkustannukset on laskettava erikseen kullekin seuraavista toiminnoista: a) kalastus; b) viljely; c) jalostus; d) kaupan pitäminen. 2. Kunkin 1 kohdassa tarkoitetun toiminnon osalta lisäkustannukset on laskettava menoerittäin kunkin sellaisen tuotteen tai tuoteluokan osalta, jonka jäsenvaltio on määritellyt korvauskelpoiseksi. 3. Lisäkustannukset on määritettävä menoerittäin toimijoille kyseisillä syrjäisimmillä alueilla aiheutuneiden kustannusten, joista on vähennetty kaikenlaiset lisäkustannusten tasoon vaikuttavat julkiset tukitoimet, sekä niihin verrattavissa olevien, kyseisen jäsenvaltion mannerosan toimijoille aiheutuneiden kustannusten välisenä erotuksena. 4. Jos tuotteille tai tuoteluokille ei ole vertailuperustetta tai mittayksikköä jäsenvaltion mannerosassa, niihin liittyvien menoerien lisäkustannukset on määritettävä niihin verrattavien, unionin mannerosan toimijoille vastaavien tuotteiden tai tuoteluokkien osalta aiheutuvien kustannusten perusteella. 5. Lisäkustannusten laskennassa on otettava huomioon kaikki julkiset tukitoimenpiteet, mukaan luettuna perussopimuksen 108 artiklan 3 kohdan ja asetuksen (EU) 2021/1139 37 artiklan nojalla ilmoitettu valtiontuki.

3 artikla 1. Lisäkustannusten laskennan on perustuttava yksinomaan kustannuksiin, jotka aiheutuvat syrjäisimpien alueiden erityisistä haitoista. 2. Lisäkustannusten laskennan on perustuttava todettujen hintojen vuotuiseen keskiarvoon. 3. Lisäkustannukset on ilmaistava euroina elopainotonnia kohden, ja tarvittaessa kaikki lisäkustannusten kustannustekijät on muunnettava euroiksi elopainotonnia kohden. Tätä varten käytetään täytäntöönpanoasetuksen (EU) N:o 404/2011 liitteissä XIII ja XIV vahvistettuja muuntokertoimia.

4 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä elokuuta 2021. Komission puolesta Puheenjohtaja Ursula VON DER LEYEN

(1) EUVL L 247, 13.7.2021, s. 1.

(2) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

(3) Komission täytäntöönpanoasetus (EU) N:o 404/2011, annettu 8 päivänä huhtikuuta 2011, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (EUVL L 112, 30.4.2011, s. 1).

(4) Euroopan parlamentin ja neuvoston asetus (EU) 2021/1060, annettu 24 päivänä kesäkuuta 2021, Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri-, kalatalous- ja vesiviljelyrahastoa koskevista yhteisistä säännöksistä ja varainhoitosäännöistä sekä turvapaikka-, maahanmuutto- ja kotouttamisrahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista varainhoitosäännöistä (EUVL L 231, 30.6.2021, s. 159).